Comunicat de premsa: 22 de març de 2007

COMUNICAT DE LA UNIÓ DE PERIODISTES VALENCIANS  SOBRE LES EMISSIONS DE TV3

Davant del conflicte suscitat per les emissions de TV3 al territori valencià, la Unió de Periodistes demana als governs valencià, català i balear que negocien entre ells un acord oficial que garantisca que les senyals de RTVV, TV3 i IB3 puguen arribar sense cap restricció, en condicions de reciprocitat, i de manera lliure, oberta i gratuïta, a la Comunitat Valenciana, Catalunya i les Illes Balears.

La Unió de Periodistes Valencians considera imprescindible este acord oficial entre els respectius governs autonòmics com a fòrmula per a superar un conflicte que és del tot incomprensible des del punt de vista de la llibertat d’informació i d’expressió -puntals fonamentals del nostre ordenament jurídic i constitucional- i una controvèrsia que resulta també anacrònica, donades les facilitats tecnològiques actuals per a captar emissions televisives d’arreu del món. 

La Unió de Periodistes Valencians no desitja entrar en cap tipus de baralla política o partidista, sinó defensar el dret dels nostres coinciutadans a seguir veient el major número possible de televisions públiques i garantir-ne la seua màxima qualitat. 

En este sentit, un escenari encara més ideal, des del nostre punt de vista, és que les emissions de totes les televisions públiques reunides en la FORTA es pogueren rebre en totes les comunitats autònomes de manera també oberta i gratuïta com a prova de la pluralitat real de l’Estat. I també que enlloc de discutir sobre repetidors de televisió, com s’està fent ara, els partits polítics treballaren sense pretextos per a posar en funcionament mecanismes que garantisquen una millor programació televisiva, com ara la constitució d’un Consell de l’Audiovisual amb competències i capacitat normativa.